《奉和御製真游殿告成》
宋代·夏竦

均和玉烛成冬夕，畴圣珍符纪瑞年。
八景凤舆临紫禁，九微龙檠照祥烟。
森沉藻卫仙游接，睟穆真仪圣诲宣。
濬发璿源开物始，密敷鸿荫肇基先。
良金肖像镕三品，宝殿新规度九筵。
绮栋虹升初矫尔，丹楹丛倚倍森然。
高侔帝所威神备，迥据坤灵势胜全。
云雀向阳明翠羽，玉题承月燦珠躔。
元龟协吉休符茂，盛藻迎祥睿志虔。
璧散示慈恩正洽，斯干流咏降琼笺。

作者简介：夏竦（985—1051年），字子乔，江州德安县（今江西九江市德安县车桥镇）人。北宋时期大臣，世称夏文庄公、夏英公、夏郑公。著文集百卷、《策论》十三卷、《笺奏》三卷、《古文四声韵》五卷、《声韵图》一卷，其中：《文庄集》三十六卷等收入《四库全书》(节录自《永乐大典》)。